Μοντέρνα σταχτοπούτα

Το Μοντέρνα σταχτοπούτα είναι ασπρόμαυρη ελληνική αισθηματική κομεντί του 1965, σε σενάριο και σκηνοθεσία Αλέκου Σακελλάριου. Η ταινία είναι βασισμένη στο θεατρικό έργο "A Templom Egere" του Λάντισλας Φόντορ και στη σύγχρονη εκδοχή του παραμυθιού "Σταχτοπούτα". Πρωταγωνιστούν οι: Αλίκη Βουγιουκλάκη, Δημήτρης Παπαμιχαήλ, Άρης Μαλιαγρός, Σταύρος Ξενίδης, Χρήστος Πάρλας και Δέσποινα Νικολαΐδου.

 Περίληψη υπόθεσης
Η υπόθεση της ταινίας περιστρέφεται γύρω από την Κατερίνα Πιερή (Αλίκη Βουγιουκλάκη), μια φτωχή και άνεργη πτυχιούχο, που ζει με τη γιαγιά της (Αθανασία Μουστάκα) και τα τρία μικρά της αδελφάκια (Ιωάννα Μανιατάκη, Τάκης Γκιώκας & Λίνα Οικονομίδου). Η Κατερίνα ψάχνει απεγνωσμένα να βρει δουλειά, έχοντας επιστρατεύσει τους θυρωρούς όλων των αθηναϊκών μεγάρων όπου στεγάζονται μεγάλες εταιρείες (Περικλής Χριστοφορίδης, Γιώργος Λουκάκης & Κώστας Μεντής), οι οποίοι την ενημερώνουν όταν ανοίγει κάποια θέση. Η Κατερίνα καταφέρνει τελικά να πιάσει δουλειά σαν δακτυλογράφος σε με μεγάλη πετρελαϊκή εταιρεία, όταν ο νεαρός ιδιοκτήτης της, Αλέξης Βαρνέζης (Δημήτρης Παπαμιχαήλ), απολύει τη γραμματέα του, όπως πληροφορείται η Κατερίνα από τον θυρωρό του κτηρίου (Κώστας Δούκας).

Η αγάπη της Κατερίνας για τη δουλειά καθώς οι γνώσεις της την κάνουν να αναγνωριστεί όχι μόνο από το αφεντικό της αλλά και από όλους τους υπαλλήλους της εταιρείας. Έτσι, γίνεται απαραίτητη στην επιχείρηση σε βαθμό που συνοδεύει τον Αλέξη, τον μικρό του αδελφό, Ντίνο (Χρήστος Πάρλας), και τον οικογενειακό τους φίλο, κύριο Τριάντη (Άρης Μαλιαγρός), σε ένα επαγγελματικό ταξίδι στην Ρώμη. Εκεί η ομόρφη δακτυλογράφος διαπιστώνει ότι είναι ερωτευμένη με τον αφεντικό της, ο οποίος όμως την αγνοεί, ενώ ταυτόχρονα εκείνη, απογοητευμένη, δέχεται το διακριτικό φλερτ του Ντίνου και του κυρίου Τριάντη. Η υπόθεση περιπλέκεται ακόμα περισσότερο, όταν κάνει την εμφάνισή της στο ίδιο ξενοδοχείο της Ρώμης η πρώην ιδιαιτέρα γραμματέας του Αλέξη, Μαίρη Παπανελοπούλου (Δέσποινα Νικολαΐδου). Όταν ο Βαρνέζης, μετά από διάφορες συγκυρίες, καταλάβει τη «γυναικεία φύση» της Κατερίνας, της φοράει τα γοβάκια που εκείνη ξέχασε ένα βράδυ στην Φοντάνα ντι Τρέβι, ως μια μοντέρνα Σταχτοπούτα. Μετά από αυτό εξελίσσεται ένας έρωτας μεταξύ τους. Ο Αλέξης κάνει πρόταση γάμου στην Κατερίνα, που θα γίνει κυρία Βαρνέζη.

 Διανομή ρόλων 
 Αλίκη Βουγιουκλάκη ως Κατερίνα Πιερή Δημήτρης Παπαμιχαήλ ως Αλέξης Βαρνέζης
 Σταύρος Ξενίδης ως Μένιος Χαραλαμπίδης
 Άρης Μαλιαγρός ως κύριος Τριάντης
 Χρήστος Πάρλας ως Ντίνος Βαρνέζης
 Δέσποινα Νικολαΐδου ως Μαίρη Παπανελοπούλου
 Αθανασία Μουστάκα ως γιαγιά Κατερίνας
 Κώστας Δούκας ως κυρ. Αριστείδης, θυρωρός πληροφοριών
 Περικλής Χριστοφορίδης ως κυρ. Περικλής, θυρωρός άλλης εταιρείας
 Νικήτας Πλατής ως κύριος Γεωργιάδης
 Κώστας Μεντής ως κυρ. Μήτσος, θυρωρός άλλης εταιρείας
 Γιώργος Βελέντζας ως Σταύρος, ταμίας
 Κώστας Καφάσης ως Καζάκος, υπάλληλος τηλεφωνικού κέντρου
 Γιώργος Λουκάκης ως κυρ. Θόδωρος Κάμαλης, θυρωρός άλλης εταιρείας
 Νίκος Τσούκας ως Τάκης, γαλατάς
 Τάκης Χριστοφορίδης ως Αλμπέρτο Ρετζί, ιταλική προσωπικότητα
 Γιώργος Γιολδάσης ως Γεράσιμος, διοικητικός υπάλληλος
 Μπάμπης Ανθόπουλος ως θυρωρός εταιρείας σε σκάλες/ασανσέρ
 Ντόρα Αναγνωστοπούλου ως κυρά Μαρία, γειτόνισσα Κατερίνας
 Λίτσα Γκαλίκου ως γειτόνισσα Κατερίνας
 Ρούλα Μενάνδρου ως γειτόνισσα Κατερίνας
 Λίνα Οικονομίδου ως αδελφή Κατερίνας
 Τάκης Γκιώκας ως Λάκης Πιερής, αδελφός Κατερίνας
 Ιωάννα Μανιατάκη ως αδελφή Κατερίνας
 Γρηγόρης Μπιθικώτσης ως Γρηγόρης, τραγουδιστής & γείτονας Κατερίνας

 Απήχηση 
Η ταινία έκανε πρεμιέρα στις 8 Μαρτίου 1965 σε εννέα κινηματογραφικές αίθουσες στην Αθήνα, μεταξύ αυτών του Τιτάνια και του Σελέκτ. Συγχρόνως ξεκίνησε να προβάλλεται και στους κινηματογράφους Ολύμπιον της Θεσσαλονίκης., Σπλέντιτ του Πειραιά και Ιντεάλ της Πάτρας. Συνολικά έκοψε 446.691 εισιτήρια, καταλαμβάνοντας την 5η θέση ανάμεσα στις 93 ελληνικές ταινίες της περιόδου 1964-1965. 

 Παραπομπές 

 Βιβλιογραφία 

 Εξωτερικοί σύνδεσμοι 



Κατηγορία:Ταινίες του 1965
Κατηγορία:Ελληνικές ταινίες της δεκαετίας 1960
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ελληνικές αισθηματικές κωμικές ταινίες
Κατηγορία:Ταινίες γυρισμένες στην Ελλάδα
Κατηγορία:Ταινίες σε σκηνοθεσία Αλέκου Σακελλάριου
Κατηγορία:Ταινίες σε σενάριο Αλέκου Σακελλάριου
Κατηγορία:Ταινίες βασισμένες σε θεατρικά έργα
Κατηγορία:Ταινίες με μουσική σύνθεση Σταύρου Ξαρχάκου
Κατηγορία:Ταινίες παραγωγής Δαμασκηνός - Μιχαηλίδης